CELEX: 32018L0597
Language: bg
Date: 2018-04-18 00:00:00
Title: Директива (ЕС) 2018/597 на Европейския парламент и на Съвета от 18 април 2018 година за изменение на Директива 92/66/ЕИО на Съвета за въвеждането на мерки на Общността за борба с нюкасълската болест (Текст от значение за ЕИП. )

23.4.2018   
               
               
                  BG
               
               
                  Официален вестник на Европейския съюз
               
               
                  L 103/4
               
            ДИРЕКТИВА (ЕС) 2018/597 НА ЕВРОПЕЙСКИЯ ПАРЛАМЕНТ И НА СЪВЕТА
      от 18 април 2018 година
      за изменение на Директива 92/66/ЕИО на Съвета за въвеждането на мерки на Общността за борба с нюкасълската болест
      (текст от значение за ЕИП)
      ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
      като взеха предвид Договора за функционирането на Европейския съюз, и по-специално член 43, параграф 2 от него,
      като взеха предвид предложението на Европейската комисия,
      след предаване на проекта на законодателния акт на националните парламенти,
      като взеха предвид становището на Европейския икономически и социален комитет (1),
      в съответствие с обикновената законодателна процедура (2),
      като имат предвид, че:
      
                  (1)
               
               
                  С Директива 92/66/ЕИО (3) на Съвета се определят мерките за контрол на Съюза, които трябва да се прилагат при поява на огнища на нюкасълска болест сред домашните птици, състезателни гълъби и други птици, отглеждани в затворени помещения.
               
            
                  (2)
               
               
                  В член 15 от Директива 92/66/ЕИО се предвижда, че референтната лаборатория на Европейския съюз за нюкасълска болест е посочената в приложение V към същата директива. В приложение V към същата директива надлежно се посочва името на въпросната лаборатория и се изброяват нейните функции и задължения.
               
            
                  (3)
               
               
                  В член 19 от Директива 92/66/ЕИО се определят мерките за контрол, които държавите членки трябва да прилагат в случаите, когато по отношение на пощенски гълъби или птици, отглеждани в затворени помещения, съществува съмнение, че са заболели от нюкасълска болест. Предвижда се също така, че до степента, която се изисква за правилното прилагане на тези мерки за контрол, държавите членки предоставят на Комисията информация за положението във връзка с болестта и прилаганите мерки за контрол, съгласно образеца, изложен в приложение VI към същата директива.
               
            
                  (4)
               
               
                  В член 21 от Директива 92/66/ЕИО се предвижда, че всяка държава членка изготвя план за действие в извънредни ситуации, в който определя националните мерки, които трябва да бъдат прилагани при поява на огнище на нюкасълска болест. Там се предвижда също така, че критериите, приложими за изготвянето на този план, са установени в приложение VII към същата директива.
               
            
                  (5)
               
               
                  В член 24 от Директива 92/66/ЕИО се предвижда, че приложенията към директивата се изменят, ако и когато е необходимо, от Съвета, който действа с квалифицирано мнозинство по предложение на Комисията, по-специално за да се отчете развитието в научноизследователската дейност и в процедурите по диагностициране.
               
            
                  (6)
               
               
                  В приложения V, VI и VII към Директива 92/66/ЕИО се съдържат съответно: i) наименованието и адресът на референтната лаборатория на Европейския съюз за нюкасълска болест, както и нейните функции и задължения; ii) образецът, който държавите членки трябва да използват за целите на докладването относно положението във връзка с болестта и прилаганите мерки за контрол; и iii) минималните критерии, които държавите членки трябва да прилагат за изготвянето на планове за действие в извънредни ситуации, в които се определят националните мерки, които трябва да бъдат прилагани при поява на огнища на нюкасълска болест.
               
            
                  (7)
               
               
                  С цел да се опростят и рационализират процедурите във връзка с контрола на нюкасълската болест, по-специално като се вземат предвид новите правила по отношение на определянето на референтните лаборатории на Европейския съюз, предвидени в член 93 от Регламент (ЕС) 2017/625 на Европейския парламент и на Съвета (4), както и новата система на актове за изпълнение, предвидена в член 291 от Договора за функционирането на Европейския съюз, и да се осигурят еднакви условия за прилагането на Директива 92/66/ЕИО, приложения V, VI и VII към Директива 92/66/ЕИО следва да бъдат заличени, а изпълнителните правомощия в областите, обхванати от тези приложения — да бъдат предоставени на Комисията. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (5).
               
            
                  (8)
               
               
                  От съображения за яснота функциите и задълженията на референтната лаборатория на Европейския съюз за нюкасълска болест следва да бъдат определени в член 15 от Директива 92/66/ЕИО, а критериите по отношение на плановете за действие в извънредни ситуации — в член 21 от същата директива.
               
            
                  (9)
               
               
                  От съображения за последователност и ефективност държавите членки следва да гарантират своевременното транспониране на разпоредбите на настоящата директива.
               
            
                  (10)
               
               
                  Поради това Директива 92/66/ЕИО следва да бъде съответно изменена,
               
            ПРИЕХА НАСТОЯЩАТА ДИРЕКТИВА:
      Член 1
      Изменения в Директива 92/66/ЕИО
      Директива 92/66/ЕИО се изменя, както следва:
      
                  1)
               
               
                  Член 15 се заменя със следното:
                  „Член 15
                  1.   Комисията определя референтна лаборатория на Европейския съюз за нюкасълска болест чрез актове за изпълнение. Тези актове за изпълнение се приемат в съответствие с процедурата по разглеждане, посочена в член 25.
                  2.   Функциите и задълженията на референтната лаборатория на Европейския съюз за нюкасълска болест са:
                  
                              а)
                           
                           
                              да координира, като се консултира с Комисията, методите, използвани в държавите членки за диагностициране на нюкасълска болест, по-конкретно чрез:
                              
                                          i)
                                       
                                       
                                          типиране, съхраняване и снабдяване с щамове на вируса на нюкасълската болест за серологични тестове и изготвяне на антисеруми;
                                       
                                    
                                          ii)
                                       
                                       
                                          снабдяване на националните референтни лаборатории със стандартни серуми и други референтни реагенти с цел стандартизиране на тестовете и реагентите, използвани в държавите членки;
                                       
                                    
                                          iii)
                                       
                                       
                                          създаване и поддържане на набор от щамове и изолати на вируса на нюкасълската болест;
                                       
                                    
                                          iv)
                                       
                                       
                                          организиране на периодични сравнителни изпитвания на процедурите за диагностициране на равнището на Съюза;
                                       
                                    
                                          v)
                                       
                                       
                                          събиране и сверяване на данни и информация относно използваните диагностични методи и резултатите от извършваните в Съюза тестове;
                                       
                                    
                                          vi)
                                       
                                       
                                          характеризиране на изолатите от вирусите на нюкасълската болест с най-съвременни методи, които да спомогнат за по-доброто разбиране на епидемиологията на нюкасълската болест;
                                       
                                    
                                          vii)
                                       
                                       
                                          анализ на световното развитие в областта на надзора над нюкасълската болест, на епидемиологията и на профилактиката;
                                       
                                    
                                          viii)
                                       
                                       
                                          поддържане на експертни знания във връзка с вируса на нюкасълската болест и други имащи отношение вируси, за да се способства извършването на ускорено диференциално диагностициране;
                                       
                                    
                                          ix)
                                       
                                       
                                          придобиване на задълбочени познания относно изготвянето и употребата на продуктите на ветеринарната имунология, използвани за ликвидиране и контрол на нюкасълската болест;
                                       
                                    
                        
                              б)
                           
                           
                              да подпомага активно диагностицирането при поява на огнища на нюкасълска болест в държавите членки, като приема вирусни изолати за потвърждаващо диагностициране, характеризиране и епидемиологични проучвания;
                           
                        
                              в)
                           
                           
                              да улеснява обучението и преквалификацията на експерти в областта на лабораторното диагностициране с цел хармонизация на методите в рамките на Съюза.“
                           
                        
            
                  2)
               
               
                  Член 19 се изменя, както следва:
                  
                              а)
                           
                           
                              параграф 5 се заменя със следното:
                              „5.   До степента, която се изисква за правилното прилагане на мерките, предвидени в настоящия член, държавите членки предоставят на Комисията, в рамките на Постоянния комитет по растенията, животните, храните и фуражите, информация за положението във връзка с болестта и прилаганите мерки за контрол.“
                           
                        
                              б)
                           
                           
                              добавя се следният параграф:
                              „6.   Комисията може, чрез актове за изпълнение, да определя правила относно информацията, която държавите членки трябва да предоставят на Комисията съгласно параграф 5 от настоящия член. Тези актове за изпълнение се приемат в съответствие с процедурата по разглеждане, посочена в член 25.“
                           
                        
            
                  3)
               
               
                  Член 21 се заменя със следното:
                  „Член 21
                  1.   Всяка държава членка изготвя план за действие в извънредни ситуации, в който определя националните мерки, които трябва да бъдат прилагани при поява на огнища на нюкасълска болест. Планът за действие в извънредни ситуации се актуализира, когато е целесъобразно, с цел да бъдат отчетени промените в положението.
                  Планът за действие в извънредни ситуации позволява достъп до съоръженията, оборудването, персонала и всички други подходящи материали, необходими за бързото и ефективно ликвидиране на огнището на болестта. В него изрично се посочват задължителните ваксини, които всяка държава членка счита за необходими за спешна ваксинация.
                  2.   Плановете за действие в извънредни ситуации, както и всички техни актуализации, се представят на Комисията.
                  3.   Комисията разглежда плановете за действие в извънредни ситуации и всички техни актуализации, за да определи дали те позволяват постигането на желаната цел и предлага на съответната държава членка необходимите изменения, по-специално с цел да се осигури съвместимостта им с плановете на другите държави членки.
                  Комисията одобрява плановете за действие в извънредни ситуации и всички техни актуализации, при необходимост — след като те бъдат изменени, в съответствие с процедурата по разглеждане, посочена в член 25.
                  4.   Комисията може, чрез актове за изпълнение, да определи критериите, които държавите членки трябва да прилагат при изготвянето на плановете за действие в извънредни ситуации. Тези актове за изпълнение се приемат в съответствие с процедурата по разглеждане, посочена в член 25.“
               
            
                  4)
               
               
                  Член 25 се заменя със следното:
                  „Член 25
                  1.   Комисията се подпомага от Постоянния комитет по растенията, животните, храните и фуражите, създаден с член 58, параграф 1 от Регламент (ЕО) № 178/2002 на Европейския парламент и на Съвета (*1). Този комитет е комитет по смисъла на Регламент (ЕС) № 182/2011 на Европейския парламент и на Съвета (*2).
                  2.   При позоваване на настоящия член се прилага член 5 от Регламент (ЕС) № 182/2011.
               
            
                  5)
               
               
                  Приложения V, VI и VII се заличават.
               
            Член 2
      Транспониране
      До 30 юни 2018 г. държавите членки приемат и публикуват разпоредбите, необходими, за да се съобразят с настоящата директива. Те незабавно информират Комисията за това.
      Те прилагат тези разпоредби от 1 януари 2019 г.
      Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
      Член 3
      Преходнa разпоредбa
      Определената в приложение V към Директива 92/66/ЕИО референтна лаборатория на Европейския съюз за нюкасълска болест преди измененията, внесени с настоящата директива, се запазва, докато бъде надлежно определена референтна лаборатория на Европейския съюз за нюкасълска болест в съответствие с член 15 от Директива 92/66/ЕИО, изменена с настоящата директива.
      Член 4
      Влизане в сила
      Настоящата директива влиза в сила в деня след публикуването ѝ в Официален вестник на Европейския съюз.
      
      Член 5
      Адресати
      Адресати на настоящата директива са държавите членки.
      
         Съставено в Страсбург на 18 април 2018 година.
         
            
               За Европейския парламент
            
            
               Председател
            
            A. TAJANI
         
         
            
               За Съвета
            
            
               Председател
            
            Л. ПАВЛОВА
         
      
      
         (1)  Становище от 14 февруари 2018 г. (все още непубликувано в Официален вестник).
      
         (2)  Позиция на Европейския парламент от 14 март 2018 г. (все още непубликувана в Официален вестник) и решение на Съвета от 12 април 2018 г.
      
         (3)  Директива 92/66/ЕИО на Съвета от 14 юли 1992 г. за въвеждането на мерки на Общността за борба с нюкасълската болест (ОВ L 260, 5.9.1992 г., стр. 1).
      
         (4)  Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (ОВ L 95, 7.4.2017 г., стр. 1).
      
         (5)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
      
         (*1)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).
      
         (*2)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).“